Hætt verður að senda íbúum á Höfða bækur „ Í dag fer bókavörður í síðasta sinn á Dvalarheimilið Höfða , með bækur til heimilsfólks . Bókasafnsþjónusta hefur verið óslitið frá því Höfði tók til starfa . Nú hefur þjónustunni verið sagt upp , í sparnaðarskyni og tekur uppsögnin gildi um áramótin , “ segir í frétt á heimasíðu Bókasafns Akraness . Þetta gerist þar sem Dvalarheimilið Höfði hefur sagt upp þjónustusamningi sínum við Bókasafn Akraness . Þá segir að heimilisfólk á Höfða geti óskað eftir þjónustunni „ Bókin heim “ og munu nokkrir heimilsmenn færast í þá þjónustu . En bókaverðir munu ekki lengur heimsækja heimilsfólk og kynna bækur . „ Í upphafi sáu sjúkravinir Rauða krossins um þjónustuna , með stuðningi Bókasafns Akraness . Smám saman færðist þjónustan alfarið til bókasafnsins og síðustu árin í formi þjónustusamnings . Bókasafnið þakkar starfsfólki Höfða fyrir ánægjulegt samstarf í gegnum tíðina og þeirra þátt í að gera bókasafnsþjónustuna eins vinsæla og hún hefur verið , “ segir í frétt Bókasafns Akraness .